Karsten Nonbo (V), 2002-04-30:
Jeg vil sige på Venstres vegne, at vi også deler forslagsstillerens ønske om højere hastigheder på motorveje.
Det er derfor, det er indskrevet i regeringsgrundlaget, og det er også derfor, at der i øjeblikket arbejdes på et lovforslag om højere hastigheder for personbiler og motorcykler på motorveje.
Som et meget tydeligt eksempel kan jeg nævne strækningen mellem Farøbroen og Køge.
Vil man fra Vordingborg til Køge, er der i dag intet incitament til at flytte sig ud på motorvejen, fordi man først skal til Nyråd og derfra får et ekstra stykke ind til Køge, når man kører af igen ved Lellinge, og derfor vælger man mange gange blot at blæse gennem Ørslev, Tappernøje og Dalby.
Havde differencen været 50 km, havde man flyttet sig ud på motorvejen.
I 1991 blev den tilladte hastighed på motorvej øget fra 100 km/t. til 110 km/t., og det øgede selvfølgelig antallet af personskadeuheld på motorvejene fra ca. 200 årligt til 330 årligt over de næste 10 år.
Men hvad der yderligere skete, nævnes ikke særlig højt af skeptikerne.
På landevej faldt
personskadeuheldene fra 3.300 til 2.600 årligt i den samme periode, og på kommunevejene faldt de fra 5.400 til 4.400 årligt, altså et samlet fald på 1.700 personskadeuheld mod en stigning på 130 på motorvej
Det taler vel sit tydelige sprog
om, at det er en idé at flytte trafikken ud på motorvejen
Jeg kan forestille mig, at Dansk Folkeparti har fremsat dette forslag som en slags drilleforslag, og det er Dansk Folkeparti jo i sin gode ret til.
Det kunne jeg også selv have fundet på, især da dagspressen forsøger at udstille det, som om der er den helt store uoverensstemmelse mellem regeringen og Det Konservative Folkeparti på den ene side og Venstre på den anden side, og Venstre udskriges til at ville køre stærkt for enhver pris. Denne uoverensstemmelse ser jeg ikke.
Her kan man måske sige, at vi først skal have den praktiske vurdering, inden lovforslaget fremsættes, hvis man skal kunne se en lille forskel, og derfor har vi i Venstre ikke det store hastværk med at gennemføre forslaget med virkning her og nu.
Det er mere vigtigt, at vi får gennemgået strækningerne først, og så må den vurdering afgøre, hvilke strækninger som kan klare 130 km/t. nu, og hvilke som kan klare det senere efter lettere justeringer af f.eks. skiltning og tilkørselsforhold.
Når Venstre ikke kan stemme for det lovforslag, som Dansk Folkeparti fremsætter nu, skyldes det især, at forslagsstillerne ønsker ikrafttræden med det samme og uden en vurdering, og det er vi ikke enige i i Venstre.
Ligeledes ønsker vi i Venstre at indføre et krav om tegngivning ved vognbaneskift på motorvej.
Det er heller ikke med i det lovforslag, som Dansk Folkeparti fremsætter, og det ønsker vi i Venstre det skal være.
I Venstre forventer vi selvfølgelig, at regeringen vil leve op til regeringsgrundlaget og fremsætte et lovforslag om øgede hastigheder på motorveje i denne regeringsperiode.
Jeg skal også tilkendegive, at vi i Venstre gerne vil skærpe straffen for hastighedsovertrædelser, som det også ligger i forslaget fra Dansk Folkeparti.
Det kræver imidlertid, at hastighederne tilpasses vejenes beskaffenhed, så straffen føles som en straf og ikke som en afgift.
Venstre kan umiddelbart ikke støtte dette lovforslag, idet man er lidt hurtig på aftrækkeren, men på sigt ser vi meget positivt på det.